ทองปิดร่วง 3.9 ดอลล์
สัญญาทองคำตลาดนิวยอร์กปิดร่วงลง เหตุเงินดอลล่าร์แข็ง-วิตกการเมืองกรีซ
16 พ.ค. 2555

สัญญาทองคำตลาดนิวยอร์กปิดร่วงลง เหตุเงินดอลล่าร์แข็ง-วิตกการเมืองกรีซ
สัญญาทองคำตลาด COMEX (Commodity Exchange) ส่งมอบเดือนมิ.ย.ร่วงลง 3.9 ดอลลาร์ หรือ 0.25% ปิดที่ 1,557.1 ดอลลาร์/ออนซ์ หลังจากเคลื่อนตัวในช่วง 1,557.1 - 1,555.5 ดอลลาร์
สัญญาทองคำร่วงลงติดต่อกัน 3 วันทำการ เนื่องจากการแข็งค่าของสกุลเงินดอลลาร์ยังคงเป็นปัจจัยที่ทำให้นักลงทุนชะลอการลงทุนในทองคำ โดยดัชนีดอลลาร์ (dollar index) ซึ่งเป็นดัชนีวัดความเคลื่อนไหวของสกุลเงินดอลลาร์สหรัฐเมื่อเทียบกับ 6 สกุลเงินที่เป็นคู่ค้าหลักของสหรัฐ พุ่งขึ้นแตะระดับสูงสุดในรอบ 5 เดือน นอกจากนี้ นักลงทุนยังวิตกกังวลว่าภาวะชงักงันทางการเมืองของกรีซอาจส่งผลให้วิกฤตหนี้ยุโรปย่ำแย่ลงกว่าเดิม
ทั้งนี้ กรีซประสบความล้มเหลวในการเจรจาเพื่อจัดตั้งรัฐบาลชุดใหม่เมื่อวานนี้ ซึ่งทำให้กรีซเตรียมจัดการเลือกตั้งครั้งใหม่ในเดือนมิ.ย. ขณะที่ผู้เชี่ยวชาญคาดว่าการเลือกตั้งครั้งที่ 2 ของกรีซมีแนวโน้มว่าจะทำให้เกิดภาวะผันผวนทางการเมืองต่อไปอีก และโพลล์ชี้ว่า พรรค Syriza ซึ่งต่อต้านมาตรการรัดเข็มขัด จะได้รับชัยชนะในการเลือกตั้ง